## El Teatre Arniches acomiada la seua temporada amb els boleros de l’alacantina Ana Pereira

*** La cantant alacantina presenta el seu primer treball discogràfic *Baila la lluvia* el divendres 13 de juny, a les 20:30 hores**

La Conselleria d’Educació, Cultura, Universitats i Ocupació, a través de l’Institut Valencià de Cultura, tanca la temporada en el Teatre Arniches amb el concert d’Ana Pereira el divendres 13 de juny, a les 20:30 hores.

Un any més, el Teatre Arniches acomiada la temporada amb una mirada local, que reivindica el talent alacantí. En paraules de la delegada territorial de l’IVC a Alacant, Alicia Garijo: “Celebrem amb este especial concert el tancament d’una temporada que ens ha donat moltes alegries. Des de l’IVC volem posar este colofó tan especial, donant suport als nostres artistes i agraint al públic el seu carinyo una temporada més, a través de la música”.

*Baila la lluvia* és el primer treball discogràfic de la cantant alacantina Ana Pereira per a Sedajazz Records, una proposta musical que reinterpreta el bolero des d’una perspectiva personal i contemporània.

Este disc reunix algunes de les cançons que l’han acompanyada des de la seua infància, moltes transmeses per la seua família, i que la van connectar des de llavors de manera íntima amb la música i el cant. Un repertori variat que inclou alguns dels boleros més emblemàtics, així com joies menys conegudes del gènere.

Ana Pereira estarà acompanyada en l’escenari per Isaac Martín al baix, Daniel Orts al piano i Tico Porcar a la bateria, els quals aportaran a la força emocional del bolero, la llibertat expressiva del *jazz*.

Venda d’entrades en este [enllaç](https://taquilla.ivc.gva.es/es/espectaculo/ana-pereira-cuarteto-presenta-baila-la-lluvia/BAILALLUVIA).

Fecha: 11/06/2025